和御製白蓮詩  其二
作者：王安中
朝代：宋

paragraphs: 華堂起江沚，璇榜塞門楣。
眈如垂天雲，始與煙水宜。
圓荷蓋千頃，高柳排四涯。
娟娟初芙蓉，濯濯清淪漪。
造物與奇勝，冰姿煥相差。
唐昌玉蕊仙，流步光入扉。
霜寒挈青女，夜永過月妃。
紉佩雜瓊華，施朱笑紅滋。
但薰百和香，不染六銖衣。
新篇來帝所，天語妙莫窺。
徜徉洞庭野，九奏驚咸池。
恩隆許賡續，萬漏敢固辭。